ádhipatnyasi br̥hatī digityádhipatnī ha nā́maiṣā́ br̥hatī digvíśve te devā ádhipataya íti víśve haitásyai diśó devā ádhipatayo bŕ̥haspátirhetīnā́ pratidhartéti bŕ̥haspátirhaivā́tra hetīnā́m pratidhartā́ triṇavatrayastriṃśaú tvā stómau pr̥thivyā́ṃ śrayatāmíti triṇavatrayastriṃśā́bhyāṃ haiṣā stómābhyām pr̥thivyā́ṃ śritā́ vaiśvadevāgnimāruté ukthe ávyathāyai stabhnītāmíti vaiśvadevāgnimārutā́bhyāṃ haiṣòkthā́bhyāmávyathāyai pr̥thivyā́ṃ stabdhā́ śākvararaivate sā́manī prátiṣṭhityā antárikṣa íti śākvararaivatā́bhyāṃ haiṣā sā́mabhyām prátiṣṭhitāntárikṣa ŕ̥ṣayastvā prathamajā́ deveṣvíti tásyokto bándhuḥ